**IEPIRKUMA LĪGUMS Nr.**

**Par Ludzas pilsētas A. Upīša ielas posma no Latgales ielas līdz Parku ielai un atzarojuma pārbūvi**

Ludzā Datums skatāms laikā zīmogā

**Ludzas novada pašvaldība**, Reģ. Nr. 90000017453, juridiska adrese: Raiņa iela 16, Ludza, LV–5701, turpmāk saukts – **PASŪTĪTĀJS**, Ludzas novada pašvaldības izpilddirektora *Sergeja Jakovļeva* personā, kurš rīkojas saskaņā ar Ludzas novada pašvaldības nolikumu, no vienas puses un

**sabiedrība ar ierobežotu atbildību „CELI UN TILTI”**, reģ. nr. 42403006225, juridiska adrese: Meža iela 1, Rēzekne, LV-4601, turpmāk – **IZPILDĪTĀJS**, valdes priekšsēdētāja Edgara Nagļa personā un valdes locekles Ritas Savčenko personā, kuri darbojas uz statūtu pamata, no otras puses,

abi kopā vai katrs atsevišķi, turpmāk – **LĪDZĒJI**,

pamatojoties uz Ludzas novada pašvaldības Atklāta konkursa „*A.Upīša un Peldu ielas pārbūve*” (LNP 2019/53), turpmāk tekstā – Atklāts konkurss, rezultātiem, noslēdza šādu līgumu, turpmāk – Līgums:

**1. Līgumā lietotie termini un saīsinājumi**

1.1. **Apakšuzņēmējs** – juridiska vai fiziska persona, kas slēdz līgumu ar Izpildītāju par noteiktas Darba daļas veikšanu.

1.2. **Autoruzraugs** – būvprojekta izstrādātāja norīkota persona, kas veic būvdarbu kontroli no darbu sākuma līdz Objekta pieņemšanai ekspluatācijā, lai nodrošinātu būves realizāciju atbilstoši Būvprojektam.

1.3. **Būvdarbu vadītājs** – atbilstoši savam konkursa piedāvājumam Izpildītāja norīkota persona, kura Izpildītāja vārdā vada Darba izpildi. Būvdarbu vadītāja nomaiņa rakstiski jāsaskaņo ar Pasūtītāju.

1.4. **Būvdarbu apjomi** – Līguma ietvaros izpildāmo būvniecības darbu daudzumi.

1.5. **Būvdarbu izmaiņu akts** – dokuments, ko sastāda Līdzēji Būvdarbu apjomu palielināšanas un/vai samazināšanas gadījumā.

1.6. **Būves vieta** (Objekts) – Darba tiešās izpildes vieta.

1.7. **Būvuzraugs, Vadošais būvuzraugs** – sertificēta persona, kura Pasūtītāja vārdā veic būvdarbu veikšanas procesa profesionālo un neatkarīgo uzraudzību, lai pārliecinātos par kvalitatīvu un drošu būves būvniecību.

1.8. **Defekts** – jebkura Darba daļa, kas nav izpildīta saskaņā ar šo Līgumu, Būvprojektu un būvdarbu apjomiem.

1.9. **Forma Nr. 2** – akts par izpildītajiem Darbiem noteiktajā izpildes periodā.

1.11. **Garantijas termiņš** – laika posms, kas sākas no Objekta pieņemšanas ekspluatācijā un kurā konstatētos defektus Izpildītājam ir pienākums novērst par saviem līdzekļiem un ar saviem materiāliem Pasūtītāja noteiktajā termiņā.

1.12. **Līguma cena/ Līgumcena** – Izpildītāja apstiprinātā finanšu piedāvājuma cena bez pievienotās vērtības nodokļa.

1.13. **Līguma summa/ Līgumsumma** – Līguma pamata summa, kurā ir iekļauts pievienotās vērtības nodoklis.

1.14. **PIL** – Latvijas Republikas Publisko iepirkumu likums.

1.15. **PVN** – pievienotās vērtības nodoklis.

**2. Līguma priekšmets**

2.1. Pasūtītājs pasūta, un Izpildītājs apņemas veikt **A. Upīša ielas posma no Latgales ielas līdz Parku ielai un atzarojuma pārbūvi Ludzā Ludzas novadā** (turpmāk – Būves vieta/Objekts)pārbūvi (turpmāk – Darbs) Līgumā noteiktajā laikā un saskaņā ar būvprojektu.

2.2. Pasūtītājs uzdod un apņemas apmaksāt, un Izpildītājs apņemas veikt Darbu izpildi Objektā saskaņā ar spēkā esošajiem būvniecības normatīvajiem aktiem, Darbu izpildes kalendāro grafiku (Izpildītājs iesniedz grafiku pasūtītājam 10 darba dienu laikā no līguma stāšanās spēkā dienas), Pasūtītāja apstiprināto Tāmi (Līguma 1. pielikums), Atklāta konkursa nolikumu un būvprojektu *„A. Upīša ielas posms no Latgales ielas līdz Parku ielai un atzarojums, Ludzā”*, kā arī nodrošināt Objekta pieņemšanu ekspluatācijā atbilstoši spēkā esošajiem normatīvajiem aktiem.

2.3. Pasūtītājs un Izpildītājs, parakstot Līgumu, apliecina, ka ir iepazinušies ar Līguma 2.2.apakšpunktā minētajiem dokumentiem un tiem nav nekādu iebildumu pret šiem dokumentiem.

**3. Līguma summa**

3.1. Par Darba izpildi Pasūtītājs samaksā Izpildītājam Līguma cenu tādā apjomā un termiņos kā tas noteikts šajā Līgumā.

3.2. Līguma summa ir **69 202,95 EUR** (sešdesmit deviņi tūkstoši divi simti divi euro 95 centi), kas sastāv no Līguma cenas 57 192,52 EUR (piecdesmit septiņi tūkstoši viens simts deviņdesmit divi euro 52 centi) EUR un pievienotās vērtības nodokļa 12 010,43 EUR (divpadsmit tūkstoši desmit euro 43 centi).

3.3. Līguma summa ir pamatsumma, kas ir izveidojusies, aprēķinot būvdarbu izmaksas saskaņā ar Atklāta konkursa Tehniskajām specifikācijām/ Būvdarbu apjomiem. Pamatsummā ir iekļauts viss noteiktais darbu un izdevumu komplekss, kas uz Atklāta konkursa izsludināšanas brīdi ir zināms Darba paveikšanai.

3.4. Līgumcena par visu Darba apjomu netiks mainīta vai indeksēta, pamatojoties uz Izpildītāja izmaksu pieaugumu.

3.5. Gadījumā, ja Līguma darbības laikā tiek ieviestas izmaiņas Latvijas Republikas normatīvajos aktos par nodokļu likmēm, tad nodokļu apmērs tiek pārrēķināts un kārtējie rēķini tiek sastādīti, ievērojot Latvijas Republikā attiecīgajā brīdī spēkā esošos normatīvos aktus.

3.6. Papildus Līgumcenai Pasūtītājs var veikt samaksu, neizsludinot jaunu iepirkuma procedūru, tikai tādu papildu darbu izmaksu segšanai, kas jau sākotnēji tika iekļauti tāmē, un par ko tika rīkots Atklāts konkurss, bet kuru apjoms ir palielinājies (piemēram, tiek konstatētas nepilnības būvprojektā; atklātas tādas apakšzemes komunikācijas, kas nav atzīmētas topogrāfiskajos plānos, nepieciešama to aizsardzība, demontāža vai pārslēgšana; tiek atklāta inženierģeoloģijai neatbilstoša grunts, uz kuras nav iespējams sasniegt nepieciešamo nestspēju un nepieciešama tās papildus pastiprināšana u.tml.). Maksimāli pieļaujamās Līgumcenas izmaiņas ir līdz **15% (piecpadsmit procentiem)** no Līgumcenas saskaņā ar PIL.

3.7. Gadījumā, ja Izpildītājs atklāj, ka ir radusies nepieciešamība palielināt Būvdarbu apjomus, Izpildītājs nekavējoties informē par to Pasūtītāju. Par atklāto nepieciešamību Izpildītājs sastāda aktu par neparedzēto apstākļu atklāšanu, veic papildus būvdarbu aprēķinus. Aktu paraksta abi Līdzēji un Objekta Būvuzraugs, un pieaicinātie eksperti (ja tie tika piesaistīti). Neparedzētie darbi, kas tika veikti, nesaskaņojot tos ar Pasūtītāju, netiks apmaksāti šī Līguma ietvaros.

3.8. Ja papildus darbu, kuri nav bijuši paredzami, vērtība pārsniedz iepirkuma slieksni saskaņā ar PIL, vai arī papildus darbu veidi nebija iekļauti Atklāta konkursa Būvdarbu apjomos, Pasūtītājs rīko iepirkuma procedūru saskaņā ar PIL.

3.9. Ja papildu darbu dēļ nevar turpināt Darbus Objektā sakarā ar Pasūtītāja veicamo iepirkuma procedūru, Darbi tiek apturēti, sastādot aktu, un tiek pasludināts pārtraukums. Līguma izpildes termiņš tiek pagarināts par pārtraukuma perioda dienu skaitu.

3.10. Pasūtītājs ir tiesīgs samazināt būvdarbu apjomus (piemēram, saskaņā ar izpilduzmērījumiem, būvprojekta nepilnībām u.tml.). Maksimālās pieļaujamās Līgumcenas izmaiņas ir līdz **15% (piecpadsmit procentiem)** no Līgumcenas.

**4. Maksājumu kārtība un dokumenti**

4.1. Samaksa Izpildītājam par Līgumā paredzēto Darbu izpildi tiek ieskaitīta Izpildītāja norādītajā bankas kontā šādā apmērā un termiņos:

4.1.1. ikmēneša maksājumi – vienu reizi mēnesī **30 (trīsdesmit)** **kalendāro dienu** laikā no Izpildītāja rēķina saņemšanas dienas, kas tiek apstiprināts pēc Formas Nr. 2 parakstīšanas.

4.1.2. galīgais norēķins – ne vēlāk ka **30 (trīsdesmit) kalendāro dienu** laikā pēc Izpildītāja gala rēķina saņemšanas dienas, kas tiks apstiprināts pēc Objekta pieņemšanas ekspluatācijā akta parakstīšanas.

4.2. Pasūtītājs veic ikmēneša maksājumu atbilstoši Izpildītāja piestādītajam rēķinam, kurā ir norādīta šāda informācija:

4.2.1. attiecīgajā periodā veikto būvdarbu izmaksu summa;

4.2.2. atskaitījumi par izmaksāto avansa summu;

4.2.3. kopējā summa apmaksai pēc atskaitījumiem bez pievienotās vērtības nodokļa;

4.2.4. Būvdarbu Līguma numurs;

4.2.5. Formas Nr. 2 kārtas numurs un datums, saskaņā ar kuru tiek izrakstīts rēķins.

4.4. Līgumā noteikto maksājumu apmaksa skaitās izdarīta ar brīdi, kad Pasūtītājs ir veicis pārskaitījumu Izpildītāja norēķinu kontā.

4.5. Izpildītājs **5 (piecu) darba dienu** laikā pēc kalendārā mēneša beigām iesniedz Pasūtītājam aktu par iepriekšējā periodā izpildīto Darba daļu (Forma Nr. 2) **četros eksemplāros**, kuru ir pārbaudījis un ar savu parakstu ir saskaņojis Vadošais būvuzraugs. **3 (trīs) darba dienu** laikā pēc Formas Nr. 2 saņemšanas Pasūtītājs saskaņo, apstiprina vai noraida Formu Nr. 2. Ja iesniegtā Forma Nr. 2 neatbilst šī Līguma prasībām un/vai izpildīto darbu apjomam, Būvuzraugs un Pasūtītājs ir tiesīgi neparakstīt ikmēneša Formu Nr. 2, bet **3 (trīs) darba dienu** laikā Būvuzraugam un Pasūtītājam jāmotivē savi iebildumi. Izpildītājs **3 (trīs) darba dienu** laikā veic labojumus un iesniedz precizētu Formu Nr. 2.

4.6. Līgumsodu un zaudējumus Izpildītājs atmaksā Pasūtītājam, vai Pasūtītājs atskaita no Izpildītājam paredzētā maksājuma, Līdzējiem parakstot atsevišķu vienošanos.

4.7. Ja iepriekšējos aktos par izpildīto Darba daļu tiek atklātas neprecizitātes, tās jālabo nākamajā Formā Nr. 2.

4.8. Pamatojoties uz likuma „*Par pievienotās vērtības nodokli*”, nodokli par būvniecības pakalpojumiem valsts budžetā maksā būvniecības pakalpojuma saņēmējs, un Līdzēji vienojas par reversā PVN piemērošanu, nosakot, ka PVN par Darbu izpildi valsts budžetā iemaksā Pasūtītājs.

**5. Darba izpildes termini**

5.1. Izpildītājam ir jāuzsāk Darba veikšana Būves vietā pēc iespējas ātrāk, bet ne vēlāk ka **14 (četrpadsmit) kalendāro dienu laikā pēc Līguma noslēgšanas datuma,** ja tas ir tehnoloģiski iespējams.Ja Darbu uzsākšana tiek kavēta no Izpildītāja neatkarīgo iemeslu dēļ, Izpildītājs nekavējoties par to rakstiski paziņo Pasūtītājam un Līdzēji vienojas par Darbu uzsākšanas termiņa pagarinājumu.

5.2. Ja Darbus nevar uzsākt 5.1. apakšpunktā norādītajā termiņā tehnoloģisko apsvērumu dēļ, Līdzēji sastāda aktu, norādot paredzamos Darbu uzsākšanas termiņus.

5.3. Pirms Darba uzsākšanas Līdzēji paraksta Būves vietas nodošanas – pieņemšanas aktu, ar kuru Pasūtītājs nodod Izpildītājam Objektu Darbu veikšanai.

5.4. Izpildītājam Objekts ir jānodod ekspluatācijā līdz 2020.gada 30. septembrim.

5.5. Līguma izpildes termiņā neieskaita to laika periodu, kas radies tehnoloģisko pārtraukumu rezultātā (būvniecībai nelabvēlīgi laika apstākļi un citi no Līdzējiem neatkarīgie apstākļi, t.sk., Līguma 7.23. apakšpunktā minētie iemesli) saskaņā ar Līdzēju sastādītu aktu par Darbu apturēšanu/ pārtraukšanu uz laiku.

5.6. Izpildītājs garantē veikto darbu un būvmateriālu kvalitāti **5 (piecu) gadu** laikā. Garantijas periods sākas no Objekta pieņemšanas ekspluatācijas datuma. Šajā termiņā konstatētos defektus Izpildītājs novērš par saviem līdzekļiem Pasūtītāja noteiktā laikā. Ja Izpildītājs nenovērš Defektus Pasūtītāja noteiktajā laikā vai atsakās tos novērst, Pasūtītājs var nolīgt citu personu Defektu novēršanai, un Izpildītājam jāsedz Defektu novēršanas izmaksas. Par lēmumu veikt defektu novēršanu Pasūtītājam jāinformē Izpildītājs **5 (piecas) dienas** iepriekš.

5.7. Būvdarbu izpildes gaitā pēc nepieciešamības, saskaņojot ar Izpildītāju, Pasūtītājs ir tiesīgs grozīt būvdarbu grafiku.

**6. Darba veikšanas projekts un Darba vadības apspriedes**

6.1. Pirms Darbu uzsākšanas Izpildītājs sagatavo Darba veikšanas projektu. Darba veikšanas projektu veido dokumenti, kas norādīti Būvprojekta specifikācijās, un Būvuzrauga pieprasītie dokumenti.

6.2. Darba veikšanas projekts, tā grozījumi Izpildītājam jāsaskaņo ar Būvuzraugu un informē par to Pasūtītāju. Bez apstiprināta Darba veikšanas projekta un pielietojamo materiālu saskaņojuma Darbu veikt nedrīkst.

6.3. Izpildītājs rīko Darba vadības apspriedes (telpas un aprīkojumu nodrošina Pasūtītājs), kurās piedalās Projekta vadītājs, Būvuzraugs, kā arī citas ieinteresētās vai atbildīgās personas, ja tas ir nepieciešams.

6.4. Darba vadības apspriedes ir sasaucamas **vienu reizi 2 (divās) nedēļās** Darba izpildes laikā. Pirmo Darba vadības apspriedi Izpildītājs sasauc pirms Darba uzsākšanas. Līdzēji ir tiesīgi mainīt Darba vadības sapulču regularitāti pēc nepieciešamības. Ārkārtas Darba vadības apspriedi var sasaukt Pasūtītājs, Izpildītājs, Būvuzraugs vai Autoruzraugs, paziņojot par to iesaistītajām personām vismaz **2 (divas) darbdienas** iepriekš.

6.5. Darba vadības apspriedēs jāizskata Darba veikšanas projekts un grozījumi tajā, paveiktie un atlikušie darbi, grafiki, darbu apjomi, rasējumi, specifikācijas (tehnoloģijas, konstrukcijas, materiāli), izmaksas un citi jautājumi, kas ir saistīti ar Objekta pārbūvi.

6.6. Izpildītājs protokolē Darba vadības apspriedes. Izpildītājs **7 (septiņu) dienu laikā** pēc Darba vadības apspriedes izsniedz protokola oriģinālus Pasūtītāja kontaktpersonai un Būvuzraugam parakstīšanai, un pēc nepieciešamības – protokola kopijas citiem apspriedes dalībniekiem.

**7. Izpildītāja pienākumi un tiesības**

**Izpildītāja pienākumi**

7.1. Izpildītājs iesniedz Pasūtītājam dokumentus, kas ir nepieciešami dokumentācijas noformēšanai pirms Darbu uzsākšanas.

7.2. Izpildītājam jāpieprasa visas nepieciešamās rakšanas darbu atļaujas un rakšanas darbi ir jāsaskaņo ar attiecīgo inženierkomunikāciju turētājiem.

7.3. Izpildītājs apņemas darbus veikt atbilstoši būvprojekta dokumentācijai un ievērojot Pasūtītāja, Būvuzrauga un Autoruzrauga norādījumus, spēkā esošos būvnormatīvus, būvniecības un citu tiesību aktu prasības. Būvdarbi ir izpildāmi precīzi un profesionālā līmenī.

7.4. Izpildītājs veic būvdarbus saviem spēkiem, kā arī uz savu risku var uzticēt darbus trešajai personai atbilstoši Izpildītāja iesniegtajam piedāvājumam Atklātam konkursam. Ja Izpildītājs vēlas nomainīt Atklāta konkursa piedāvājumā izvirzīto personālu vai apakšuzņēmējus, Izpildītājam ir jārīkojas saskaņā ar šā Līguma 10. punkta prasībām.

7.5. Visiem materiāliem, kas tiks pielietoti Darba izpildē, ir jāatbilst normatīvajos aktos noteiktajām prasībām. Darba izpildes gaitā atgūtie materiāli (bruģakmeņi, aku detaļas, ceļa zīmes u.c.) ir Pasūtītāja īpašums un pēc Pasūtītāja pirmā pieprasījuma nogādājami uz Pasūtītāja norādīto vietu bez grunts vai citu materiālu piemaisījumiem ne tālāk kā **10 (desmit) kilometru** attālumā no Objekta.

7.6. Pēc Pasūtītāja pieprasījuma, Izpildītājam ir jāuzrāda darbos izmantojamo būvizstrādājumu sertifikāti un citi to kvalitāti apliecinošie dokumenti. Darbā pielietojamie materiāli ir jāsaskaņo ar Būvuzraugu un Autoruzraugu. Materiāliem ir jāatbilst Izpildītāja piedāvājumā Atklātam konkursam norādītajiem materiāliem.

7.7. Izpildītājs veic visu nepieciešamo būvizstrādājumu piegādi un komplektēšanu, kā arī nodrošina pareizu un kvalitatīvu būvizstrādājumu glabāšanu un izmantošanu būvniecības procesā.

7.8. Iegādātie materiāli tiek glabāti Izpildītāja noliktavās, par ko Izpildītājs uzņemas materiālo atbildību.

7.9. Izpildītājam jānodrošina, lai darbus pildītu konkursa piedāvājumā norādītais Atbildīgais būvdarbu vadītājs. Būvdarbu vadītāja nomaiņa ir jāsaskaņo ar Pasūtītāju, Izpildītājam nodrošinot līdzvērtīgas kvalifikācijas personālu, ievērojot šī Līguma 10. punkta prasības.

7.10. Pirms darbu uzsākšanas Izpildītājam jāpieņem no Pasūtītāja Būves vieta, par ko Pasūtītājs sastāda Būves nodošanas – pieņemšanas aktu. Izpildītājam jānodrošina būvlaukuma norobežošana, brīdinājuma zīmju izlikšana un darba drošības nodrošināšana būvdarbu laikā un citu normatīvajos aktos noteikto prasību ievērošana (t.sk., transporta kustības ierobežošana u.c.). Izpildītājam jānodrošina Objekta piebraucamo ceļu uzturēšana (piebraucamo un apbraucamo ielu un ceļu uz atbērtni tehniskā stāvokļa uzturēšanu būvniecības laikā, t.sk. veicot laistīšanu, slaucīšanu, greiderēšanu pēc Pasūtītāja pieprasījuma) līdz Akta par Objekta pieņemšanu ekspluatācija parakstīšanai.

7.11. Pirms Darba uzsākšanas Izpildītājam ir jāveic vizuālā Objekta apskate, kuras laikā Izpildītājam ir jāveic Būves vietā esošo būvju, apstādījumu, iežogojumu u.tml. objektu stāvokļa fotofiksācija.

7.12. Izpildītājam ir jānodrošina pieslēgšanās nepieciešamām inženierkomunikācijām par saviem līdzekļiem.

7.13. Izpildītājam ir jāveic darbi taupīgi un racionāli, izmantojot būvizstrādājumus un būvniecībai atvēlētos resursus. Izpildītājs ir atbildīgs par visu nepieciešamo būvdarbu sagatavošanas darbu veikšanu.

7.14. Izpildītājam ir jāveic visi nepieciešamie pasākumi, lai novērstu kaitējumu vai jebkādu draudošu kaitējumu, kāds varētu rasties trešajai personai darbu izpildes rezultātā. Izpildītājam ir nepieciešams mazināt būvniecības darbu ietekmi uz ēkām Objektā, kā arī satiksmes dalībniekiem. Veicot darbus, trokšņu, putekļu, netīrumu utt. izplatība ir pēc iespējas jāsamazina, izmantojot piemērotas ierīces, aizsargvairogus, nosegmateriālus, veicot laistīšanu, kā arī satiksmes ierobežošanu.

7.15. Pēc Pasūtītāja pieprasījuma Izpildītājam ir pienākums sniegt atskaiti par darbu gaitu vai informāciju par jautājumiem saistītiem ar būvdarbiem. Rakstiska atskaite tiek iesniegta Pasūtītājam **3 (trīs) darba dienu** laikā no pieprasījuma datuma, ja Pasūtītājs nav noteicis ilgāku atskaites vai informācijas iesniegšanas termiņu.

7.16. Izpildītājs iesniedz informāciju Vadošajam būvuzraugam, kas ir nepieciešama ikmēneša Būvuzraudzības ziņojuma sastādīšanai.

7.17. Izpildītājam ir jānodrošina kārtība un tīrība būvniecības darba teritorijā visā būvdarbu izpildes laikā. Izpildītājam pastāvīgi ir jāatbrīvo Būves vieta no atkritumiem. Izpildītāja rīcībā nodotie darba laukumi un piebraucamie ceļi, pabeidzot Darbu, ir jānodod atpakaļ ne sliktākā stāvoklī, kāds bija pirms Darba uzsākšanas.

7.18. Izpildītājs sargā apstādījumus no bojājumiem. Koku ciršanai Izpildītājam ir jāsaņem Pasūtītāja atļauja.

7.19. Izpildītājs Līguma izpildes laikā ir atbildīgs par nodarītajiem bojājumiem Pasūtītāja īpašumiem un inženierkomunikāciju tīkliem.

7.20. Izpildītājam ir jānodrošina operatīvā transporta pārvietošanās Objekta teritorijā, ka arī iedzīvotāju piekļūšanu dzīves vietai, kas atrodas blakus Objekta teritorijai.

7.21. Izpildītājs nodrošina Pasūtītāja pilnvarotajām personām, Būvuzraugam un Autoruzraugam brīvu pieeju Objektam un citām vietām, kur notiek būvdarbi. Būvuzraugam ir tiesības izmantot Izpildītāja instrumentus, pārbaudes ierīces, kas pieejamas Objektā, kā arī saņemt nepieciešamo palīdzību savu pienākumu pildīšanai.

7.22. Izstrādājot Darba veikšanas projektu, Izpildītājam ir jāsaskaņo satiksmes organizācijas shēma ar Pasūtītāju.

7.23. Gadījumā, ja Izpildītājs konstatē kļūdas vai neprecizitātes būvprojektā vai citā ar darbiem saistītajā dokumentācijā, vai ja Izpildītājs atklāj neparedzētus apstākļus, kas var kavēt izpildīt ar šo Līgumu uzņemtās saistības vai ietekmēt Būves drošību vai kvalitāti, Izpildītājam ir pienākums nekavējoties rakstiski paziņot par to Pasūtītājam. Izpildītājs turpina pildīt Līgumu tādā mērā, cik tas neietekmē būves vai personāla drošību, ja vien Pasūtītājs nav rakstiski pieprasījis apturēt darbu veikšanu. Ja darbu izpilde ir tikusi apturēta, tā tiek atsākta pēc tam, kad Līdzēji ir vienojušies par grozījumiem izpildāmo darbu apjomos un būtiskajos noteikumos, vai kad Pasūtītājs ir devis rīkojumu turpināt darbus saskaņā ar Līgumā noteiktajiem Būvdarbu apjomiem.

7.24. Izpildītājam ir pienākums izstrādāt, saskaņot un apstiprināt visu nepieciešamo izpilddokumentāciju atbilstoši Latvijas Republikā spēkā esošo normatīvo aktu prasībām, un nodot to Pasūtītājam. Izpilddokumentāciju, materiālu un iekārtu atbilstību apliecinošos dokumentus un citus saistītos dokumentus (segto darbu pieņemšanas akti, nozīmīgo konstrukciju pieņemšanas akti, sertifikāti, tehniskās pases, ražotāju garantijas, izgatavoto būvkonstrukciju pārbaudes protokoli, pārskati u.c.) Izpildītājs izsniedz Pasūtītājam vienlaikus ar Formu Nr. 2 par attiecīgajā periodā izpildīto Darbu apjomu.

7.25. Izpildītājam Līgumā noteikto Darbu izpildei ir tiesības piesaistīt apakšuzņēmējus tikai gadījumā, ja tie ir minēti Atklāta konkursa ietvaros Izpildītāja iesniegtajā piedāvājumā. Šādā gadījumā Izpildītājs Līguma izpildes gaitā un Līgumā noteiktā garantijas laikā pilnā mērā atbild par savu piesaistīto apakšuzņēmēju veikto darbu, kā arī par viņu pieļautām kļūdām. Izpildītājs ir atbildīgs pret Pasūtītāju un trešajām personām par visiem zaudējumiem, kuri radušies Izpildītāja piesaistīto apakšuzņēmēju saistību izpildes un/vai neizpildes ietvaros.

**Izpildītāja tiesības**

7.27. Izpildītājam ir tiesības saņemt samaksu par Darbu izpildi Līgumā noteiktajā kārtībā un apjomā.

7.28. Izpildītājam ir tiesības saņemt no Pasūtītāja Darbu izpildei nepieciešamos dokumentus, ja tie ir Pasūtītāja rīcībā.

7.29. Izpildītājam ir tiesības mainīt Darba veikšanā iesaistīto personālu un apakšuzņēmējus, ievērojot šī Līguma prasības.

7.30. Izpildītājam ir tiesības ierosināt šī Līguma grozījumus vai izbeigt Līgumu, ievērojot Līgumā noteiktās procedūras.

**8. Pasūtītāja pienākumi un tiesības**

8.1. Pasūtītājam ir jāiesniedz no Izpildītāja saņemtie dokumenti Ludzas novada būvvaldē, lai Izpildītājs var uzsākt Darbus Objektā.

8.2. Pasūtītājs par saviem līdzekļiem nolīgst Būvuzraugu, kurš kontrolē Būvdarbu izpildi un pielietojamo būvizstrādājumu kvalitāti.

8.3. Pasūtītājs par saviem līdzekļiem nodrošina Darbu autoruzraudzību.

8.4. Pasūtītājs apņemas pēc Darbu pabeigšanas pieņemt no Izpildītāja Objektu un samaksāt par izpildītajiem Darbiem šajā Līgumā noteiktajā kārtībā un apmērā.

8.5. Pasūtītājs neatbild par Izpildītāja tehniku, materiāliem u.c., kas atrodas Objektā.

8.6. Pasūtītājs ir tiesīgs pēc saviem ieskatiem veikt darbu izpildes pārbaudes. Pasūtītāja veiktā Līguma izpildes kontrole vai Izpildītāja izpildīto darbu pārbaude nevar būt par pamatu Līgumā vai ar likumu noteiktās Izpildītāja atbildības par neatbilstoši veiktajiem darbiem samazināšanai.

8.7. Pasūtītājam ir tiesības apturēt darbus, ja Izpildītājs vai tā personāls neievēro attiecīgā Objekta iekšējās kārtības noteikumus, uz darbiem attiecināmos normatīvos aktus vai šo Līgumu, un Izpildītājs nav novērsis trūkumus **14 (četrpadsmit) kalendāro dienu** termiņā. Darbus Izpildītājs ir tiesīgs atsākt, saskaņojot ar Pasūtītāju, pēc konstatētā pārkāpuma novēršanas. Izpildītājam nav tiesību uz Līgumā noteiktā Būvdarbu izpildes termiņa pagarinājumu sakarā ar šādu darbu apturēšanu.

8.8. Gadījumā, ja pēc Darbu pieņemšanas, Pasūtītājs parakstītajā Formā Nr. 2 atklāj darbu, kurš Objektā nav izpildīts un/vai Formā Nr. 2 iekļauts Darbs, kas satur defektus un/vai trūkumus, un/vai ir neatbilstošs būvprojekta dokumentācijai, tad Pasūtītājam, rakstiski brīdinot Izpildītāju, ir tiesības līdz saistību izpildei atbilstoši Līguma noteikumiem, no nākamā maksājuma, kas maksājams Izpildītājam, ieturēt summu, kas atbilst Izpildītāja neveikto un/vai nepabeigto un/vai ar defektiem un/vai trūkumiem izpildīto un/vai neatbilstoši būvprojekta dokumentācijai izpildīto Darbu vērtībai. Formas Nr. 2 un/vai citu dokumentu parakstīšana no Pasūtītāja puses neatbrīvo Izpildītāju no Darbu atbilstības Līguma noteikumiem garantēšanas un nodrošināšanas.

8.9. Pasūtītājs ierosina Objekta pieņemšanu ekspluatācijā pēc visas nepieciešamās dokumentācijas saņemšanas no Izpildītāja.

**9. Apdrošināšana**

9.1. Izpildītājs pirms būvdarbu sākšanas noslēdz Atbildīgā būvdarbu vadītāja būvspeciālista civiltiesiskās apdrošināšanas līgumu un būvdarbu veicēja civiltiesiskās apdrošināšanas līgumu par visu būvdarbu laiku un garantijas periodu. Apdrošināšanas līgumu slēdz atbilstoši Līguma noslēgšanas dienā spēkā esošajiem normatīvajiem aktiem.

9.2. Apdrošināšanas polises un apliecības Izpildītājam jānodod Pasūtītājam pirms Darba uzsākšanas.

9.3. Ja Izpildītājs neiesniedz kādu no nepieciešamajām polisēm vai apliecībām, Pasūtītājs drīkst veikt apdrošināšanu, kuru vajadzēja veikt Izpildītājam, un Izpildītajam jāatmaksā apdrošināšanas prēmijas, kuras Pasūtītājs ir samaksājis Izpildītāja vietā, vai, ja nekādi maksājumi Izpildītājam nav jāizdara, apdrošināšanas maksājumi tiks uzskatīti par parāda saistībām.

9.4. Grozījumus šajos apdrošināšanas noteikumos nedrīkst izdarīt bez Pasūtītāja piekrišanas.

**10. Līguma izpildē iesaistītā personāla un apakšuzņēmēju nomaiņa**

10.1. Izpildītāja personālu, kuru tas ir iesaistījis Līguma izpildē, par kuru sniedzis informāciju Pasūtītājam un kura kvalifikācijas atbilstību izvirzītajām prasībām Pasūtītājs ir vērtējis Iepirkuma ietvaros, kā arī apakšuzņēmējus, uz kuru iespējām Iepirkumā Izpildītājs bija balstījies, lai apliecinātu savas kvalifikācijas atbilstību Iepirkuma dokumentos noteiktajām prasībām, pēc Līguma noslēgšanas drīkst nomainīt tikai ar Pasūtītāja rakstveida piekrišanu un ievērojot PIL 62. panta nosacījumus.

10.2. Pasūtītājs nepiekrīt 10.1. apakšpunktā minētā personāla un apakšuzņēmēju nomaiņai, ja pastāv kāds no šādiem nosacījumiem:

10.2.1. piedāvātais apakšuzņēmējs vai personāls neatbilst iepirkuma procedūras dokumentos izvirzītajām prasībām;

10.2.2. tiek nomainīts apakšuzņēmējs, uz kura iespējām iepirkuma procedūrā Izpildītājs balstījies, lai apliecinātu savas kvalifikācijas atbilstību paziņojumā par līgumu un iepirkuma procedūras dokumentos noteiktajām prasībām, un piedāvātajam apakšuzņēmējam nav vismaz tādas pašas kvalifikācijas, uz kādu iepirkuma procedūrā Pretendents atsaucies, apliecinot savu atbilstību iepirkuma procedūrā noteiktajām prasībām, vai tas atbilst PIL 42. panta pirmajā vai otrajā daļā (atbilstoši Pasūtītāja norādītajam paziņojumā par līgumu vai iepirkuma procedūras dokumentos) minētajiem pretendentu izslēgšanas gadījumiem;

10.2.3. piedāvātais apakšuzņēmējs, kura veicamo būvdarbu vērtība ir vismaz **10 (desmit) procenti** no kopējās iepirkuma līguma vērtības, atbilst PIL 42. panta pirmajā vai otrajā daļā (atbilstoši Pasūtītāja norādītajam paziņojumā par līgumu vai iepirkuma procedūras dokumentos) minētajiem pretendentu izslēgšanas gadījumiem;

10.2.4. apakšuzņēmēja maiņas rezultātā tiktu izdarīti tādi grozījumi Izpildītāja piedāvājumā, kuri, ja sākotnēji būtu tajā iekļauti, ietekmētu piedāvājuma izvēli atbilstoši iepirkuma procedūras dokumentos noteiktajiem piedāvājuma izvērtēšanas kritērijiem.

10.3. Izpildītājs drīkst veikt apakšuzņēmēju nomaiņu, uz ko neattiecas 10.2. punkta noteikumi, kā arī minētajiem kritērijiem atbilstošu apakšuzņēmēju vēlāku iesaistīšanu Līguma izpildē, ja Iepirkumā Izpildītājs par to paziņojis Pasūtītājam un saņēmis Pasūtītāja rakstveida piekrišanu apakšuzņēmēja nomaiņai vai jauna apakšuzņēmēja iesaistīšanai Līguma izpildē. Pasūtītājs piekrīt apakšuzņēmēja nomaiņai vai jauna apakšuzņēmēja iesaistīšanai Līguma izpildē, ja uz piedāvāto apakšuzņēmēju neattiecas Publisko iepirkumu likuma 42. pantā minētie pretendentu izslēgšanas nosacījumi.

10.4. Pasūtītājs pieņem lēmumu atļaut vai atteikt Izpildītāja personāla vai apakšuzņēmēju nomaiņu vai jaunu apakšuzņēmēju iesaistīšanu Līguma izpildē iespējami īsā laikā, bet **ne vēlāk kā 5 (piecu) darbdienu laikā** pēc tam, kad būs saņēmis visu informāciju un dokumentus, kas nepieciešami lēmuma pieņemšanai.

10.5. Būvniecības laikā Pasūtītājam ir tiesības pamatoti pieprasīt nomainīt apakšuzņēmēju gadījumā, ja apakšuzņēmējs Darba daļu veic nekvalitatīvi vai neievēro spēkā esošus normatīvos aktus. Izpildītāja pienākums ir nodrošināt Pasūtītāja pamatotu prasību izpildi par apakšuzņēmēja nomaiņu.

10.6. Saskaņā ar PIL 63. panta 4. daļu pēc iepirkuma līguma slēgšanas tiesību piešķiršanas un ne vēlāk kā uzsākot iepirkuma līguma izpildi, Izpildītājam ir jāiesniedz būvdarbos iesaistīto apakšuzņēmēju (ja tādus plānots iesaistīt) sarakstu, kurā norāda apakšuzņēmēja nosaukumu, kontaktinformāciju un to pārstāvēttiesīgo personu, ciktāl minētā informācija ir zināma. Sarakstā norāda arī piegādātāja apakšuzņēmēju apakšuzņēmējus. Iepirkuma līguma izpildes laikā Izpildītājam ir jāpaziņo Pasūtītājam par jebkurām minētās informācijas izmaiņām, kā arī papildina sarakstu ar informāciju par apakšuzņēmēju, kas tiek vēlāk iesaistīts būvdarbu veikšanā.

10.7. Ja Izpildītājs neievēro Līgumā noteikto kārtību par iesaistītā personāla vai apakšuzņēmēju nomaiņu, Pasūtītājs bez līguma izpildes termiņa pagarināšanas var apturēt Būvdarbu izpildi līdz brīdim, kad Izpildītājs ir novērsis konstatētos pārkāpumus.

**11. Kvalitātes kontrole**

11.1. Darba kvalitātes prasības, kas jāievēro Izpildītājam, nosaka Būvprojekts un spēkā esošie normatīvie akti.

11.2. Pasūtītāja ieceltam Būvuzraugam ir jāpārbauda Izpildītāja darbs un jāinformē Pasūtītājs par jebkuru atklāto defektu, kas ir jebkura darbu apjoma vai būvizstrādājumu (iekārtu, konstrukciju, materiālu) un to kvalitātes neatbilstība normatīvajiem aktiem, Būvprojektam, būvdarbu apjomu sarakstam, tehniskām specifikācijām un citiem Līguma dokumentiem. Šādas pārbaudes nedrīkst ietekmēt Izpildītāja pienākumu izpildi. Būvuzraugs var dot norādījumu Izpildītājam meklēt un atklāt defektus, un pārbaudīt jebkuru darbu, kurā, pēc Būvuzrauga ieskatiem, varētu būt defekti.

11.3. Ja Pasūtītājam un/vai Būvuzraugam ir radušās pamatotas šaubas par iebūvēto materiālu, iekārtu un/vai izpildīto Darbu atbilstību Līguma noteikumiem, Pasūtītājam ir tiesības dot norādījumu Izpildītājam veikt pārbaudi, lai pārliecinātos, ka kādam no Izpildītāja veiktajiem būvdarbiem nav defekti. Pasūtītājs arī ir tiesīgs pieprasīt Izpildītājam izpildīto Darbu, iebūvēto materiālu un/vai iekārtu atsegšanu. Gadījumā, ja pārbaudes laikā tiek konstatēts, ka Izpildītāja veiktie Darbi/ iestrādātie materiāli/ iekārtas neatbilst normatīvo aktu un/vai Līguma noteikumiem, Izpildītājam jāapmaksā pati pārbaude un maksājumi par jebkādu izdarīto paraugu ņemšanu un testēšanu, atsegšanas un konstatēto defektu un/vai trūkumu novēršanas izmaksas un novērš konstatētos Līguma pārkāpumus. Ja nav atklāti nekādi defekti, Pasūtītājam ir jāapmaksā pati pārbaude un maksājumi par jebkādiem izdarītajiem paraugiem.

11.4. Katrā gadījumā, kad Pasūtītājs izdara pamatotu paziņojumu, Izpildītājam ir jāizlabo paziņojumā minētais defekts tādā termiņā, kāds ir norādīts Pasūtītāja paziņojumā.

11.5. Par steidzamiem un neatliekamiem Būvdarbu organizācijas jautājumiem to norises gaitā Līdzēji un Būvuzraugs vienojas mutiski.

11.6. Katrā kalendārā mēnesī izpildīto Būvdarbu pieņemšanas akts (Forma 2) ir tikai pamats norēķinu veikšanai un nekādā gadījumā neatbrīvo Izpildītāju no atbildības novērst vēlāk konstatētos Būvdarbu trūkumus un defektus.

**12. Līguma izpildes garantija**

12.1. Izpildītāja Līguma (saistību) garantija ir **10% (desmit procentu)** apmērā no Līguma cenas (bez PVN).

12.2. Izpildītājs iesniedz Pasūtītājam Līguma izpildes garantiju **10 (desmit) darbdienu** laikā pēc līguma parakstīšanas, iekļaujot tajā 12.3. apakšpunktā norādīto informāciju. Garantijai ir jābūt spēkā līdz Akta par Būves pieņemšanas ekspluatācijā parakstīšanas dienai.

12.3. Pasūtītājam ir tiesības prasīt garantijas summu:

12.3.1. ja Izpildītājs neuzsāk darbus Līgumā noteiktajā termiņā;

12.3.2. ja Izpildītājs neizpilda darbus Līgumā noteiktajā termiņā un apmērā;

12.3.2. ja Izpildītājs lauž Līgumu pirms tā termiņa notecējuma;

12.3.3. ja Izpildītājs nav veicis līgumsoda maksājumu **42 (četrdesmit divu) dienu** laikā.

**13. Objekta pieņemšana un nodošana**

13.1. Darbs par pilnībā pabeigtu un pieņemtu uzskatāms ar brīdi, kad ir parakstīts Akts par Būves pieņemšanu ekspluatācijā.

13.2. Pēc Būvdarbu pabeigšanas ne vēlāk ka **10 (desmit) darbdienas** pirms Līguma izpildes termiņa beigām Izpildītājs Pasūtītājam iesniedz normatīvajos aktos noteikto izpilddokumentāciju, tajā skaitā:

- apliecinājumu par būves gatavību ekspluatācijai,

- pārbūvētās ielas izpildshēmas **2 (divos) eksemplāros** papīra formātā un uz elektroniskā datu nesēja CD vai zibatmiņā *DWG* un *DGN* formātā. Izpildshēmas jābūt uzrādītam izbūvēto un uzmērīto elementu daudzumam.

**14. Sadarbība**

14.1. Ar Darba veikšanu saistītajos jautājumos Izpildītājs sadarbojas ar Pasūtītāja kontaktpersonu.

14.2. Visa veida paziņojumi, rīkojumi, apstiprinājumi, apliecinājumi, saskaņojumi un lēmumi, kas paredzēti Līgumā, jāizdod rakstveidā latviešu valodā.

14.3. Izpildītājam ir jānomaina ikviena Būves vietā nodarbinātā persona ar līdzvērtīgas kvalifikācijas personu, ja to pieprasa Pasūtītājs un pamato ar kādu no šādiem iemesliem:

14.3.1. atkārtotu savu pienākumu nepildīšanu vai to nepienācīgu izpildi;

14.3.2. Darba izpildei nepieciešamo spēju trūkumu;

14.3.3. tādu darbību atkārtotu veikšanu, kas kaitē drošībai, veselībai vai vides aizsardzībai.

14.4. Pasūtītājam ir jāatbild uz Izpildītāja iesniegtajiem dokumentiem cik ātri vien iespējams, bet ne vēlāk kā **5 (piecu) darbdienu** laikā pēc dokumentu saņemšanas.

**15. Garantijas**

15.1. Izpildītājs garantē visu būvdarbu izpildi atbilstoši Latvijā spēkā esošo normatīvo aktu prasībām.

15.2. Izpildītājs garantē:

15.2.1. Garantijas laiku fiziski izpildītajiem būvdarbiem – **5 (pieci) kalendārie gadi**.

15.2.2. Pielietoto būvmateriālu kvalitāti ne mazāk par **5 (pieciem) kalendāriem gadiem**.

15.3. Garantijas laiks tiek rēķināts no Akta par Būves pieņemšanas ekspluatācijā parakstīšanas dienas.

15.4. Izpildītājs apņemas ierasties Objektā un likvidēt defektus un/vai trūkumus veiktajos Darbos, kuri radušies garantijas laikā, **14 (četrpadsmit) dienu** laikā pēc Pasūtītāja elektroniska, faksimila vai rakstiska pieprasījuma izsūtīšanas dienas.

15.5. Ja nav iespējams uzsākt garantijas darbus 15.4. apakšpunktā norādītajā termiņā, Izpildītājs rakstiski saskaņo garantijas darbu izpildes termiņus ar Pasūtītāju.

15.6. Ja defektus un/vai trūkumu novēršanai nepieciešams ilgāks laiks nekā norādīts Līguma 15.4. punktā, tad Izpildītājs Līguma 15.4. punktā noteiktajā termiņā uzsāk defektu un/vai trūkumu novēršanu un to pilnīgas novēršanas termiņu, kas objektīvi nepieciešams šāda apjoma un rakstura trūkumu, defektu un/vai trūkumu novēršanai, rakstveidā saskaņo ar Pasūtītāju.

15.7. Gadījumā, ja Izpildītājs nepilda Līguma 15.4. un/vai 15.6. punktā noteiktās saistības, Pasūtītājs ir tiesīgs par tā brīža tirgus cenām, ņemot vērā piemaksu par steidzamību un citus apstākļus, novērst defektus pats vai piesaistīt trešās personas defektu novēršanai bez iepriekšēja rakstiska brīdinājuma. Visas atbilstošās defektu un/vai trūkumu novēršanas izmaksas Pasūtītājs pieprasa no Izpildītāja.

15.8. **7 (septiņu) dienu** laikā pēc Objekta pieņemšanas ekspluatācijā Izpildītājs iesniedz Pasūtītājam kredītiestādes vai apdrošināšanas sabiedrības izsniegtu Garantijas laika garantiju, paredzot garantijas summas samaksu vismaz **2% (divu procentu)** apmērā no Līgumcenas, ja Izpildītājs nepildīs savas Līgumā noteiktās garantijas perioda saistības, piemēram, novērst konstatētos izpildīto būvdarbu Defektus garantijas perioda laikā.

**16. Pušu atbildība par līguma pārkāpumiem**

16.1. Ja Pasūtītājs noteiktajā laikā neveic maksājumus par Darbu, Izpildītājam ir tiesības prasīt līgumsodu **0,1%** apmērā no neveiktā maksājuma (parāda) par katru kavējuma dienu, bet kopsummā ne vairāk kā **10%** **(desmit procenti)** no Līguma cenas.

16.2. Ja paredzētais Darbs netiek pabeigts noteiktā laikā, Pasūtītājam ir tiesības prasīt līgumsodu **0,1%** apmērā no Līguma cenas par katru nokavēto dienu, kā arī ja Izpildītājs neievēro Darba veikšanas kalendāro grafiku un tas negatīvi ietekmē Darba izpildi, Pasūtītājam ir tiesības prasīt līgumsodu **0,1%** no Līguma cenas par katru kavējuma dienu, bet kopsummā ne vairāk kā **10%** **(desmit procenti)** no Līgumcenas, kā arī Pasūtītājam ir tiesības prasīt visu ar grafiku vai termiņu neievērošanu saistīto zaudējumu atlīdzību.

16.3. Pasūtītājam ir tiesības prasīt līgumsodu **EUR 400,00** **(četri simti *euro*)** apmērā un visu zaudējumu atlīdzību par katru gadījumu par Darba organizācijas, saskaņā ar satiksmes organizācijas un darba vietas aprīkojuma shēmas neievērošanu.

16.4. Pārtraucot Līguma darbību pēc viena Līdzēja iniciatīvas, kas nav saistīta ar otras Līdzēja līgumsaistību neizpildi vai nepienācīgu izpildi, vainīgais Līdzējs maksā otrai līgumsodu **10%** **(desmit procentu)** apmērā no Līguma cenas, kā arī visus zaudējumus, kuri radušies saistībā ar Līguma neizpildi.

**17. Nepārvarama vara**

17.1. Līdzēji neatbild par Līgumā noteikto saistību neizpildi vai nepienācīgu izpildi, ja tā radusies nepārvaramas varas iedarbības rezultātā. Nepārvarama vara ir tādi ārkārtēji apstākļi, kurus Līdzēji nav varējuši paredzēt vai novērst, tai skaitā dabas katastrofas, ugunsgrēki, karadarbība, masu nekārtības, streiki u.c. apstākļi, kas nav pakļauti pušu saprātīgai kontrolei.

17.2. Par šādu apstākļu iestāšanos Līdzējam, kurš ir cietis no nepārvaramas varas radītiem apstākļiem, ir pienākums nekavējoties informēt otru Līdzēju. Ja Līguma turpmāka izpilde nepārvaramas varas iedarbības rezultātā nav iespējama, Līdzēji sagatavo Darba nodošanas-pieņemšanas aktu un Izpildītājs, cik ātri vien iespējams pēc šī dokumenta saņemšanas, atstāj Darba vietu drošībā un kārtībā un saņem samaksu par visu līdz tam kvalitatīvi paveikto darbu.

**18. Līguma grozīšana, papildināšana**

18.1. Pieļaujami tikai Līguma nebūtiski grozījumi. Būtiskus grozījumus drīkst izdarīt tikai šādos gadījumos:

18.1.1. Līgums skaidri un nepārprotami paredz grozījumu iespēju, gadījumus, kad grozījumi ir pieļaujami, grozījumu apjomu un būtību;

18.1.2. saskaņā ar PIL 63. panta nosacījumiem par Līguma grozījumiem ir piemērota sarunu procedūra, iepriekš nepublicējot paziņojumu par Līgumu;

18.1.3. Atklātā konkursā izraudzīto pretendentu aizstāj ar citu atbilstoši komerctiesību jomas normatīvo aktu noteikumiem par komersantu reorganizāciju un uzņēmuma pāreju.

18.2. Līdzēji, savstarpēji vienojoties, ir tiesīgi izdarīt izmaiņas Līgumā. Ikviena Līguma izmaiņa tiek noformēta rakstveidā un abu Līdzēju parakstīta. Jebkuras izmaiņas vai papildinājumi stājas spēkā pēc to abpusējas parakstīšanas un kļūst par Līguma neatņemamu sastāvdaļu.

18.3. Nepieciešamības gadījumā (piemēram, ja Būvdarbu apjomi netika pareizi aprēķināti Būvprojektā, u.tml.) Pasūtītājs ir tiesīgs vienpusēji samazināt darbu apjomus, attiecīgi samazinot Līguma maksājumu apmēru, pamatojoties uz izcenojumiem, kas ir noteikti Izpildītāja piedāvājumā Atklātam konkursam.

18.4. Nepieciešamības gadījumā Līdzēji ir tiesīgi viena Objekta ietvaros novirzīt ieekonomētos līdzekļus, pamatojoties uz izcenojumiem, kas ir noteikti Izpildītāja piedāvājumā Atklātam konkursam, iepriekš paredzētajiem darbu veidiem, kuru apjoms ir palielinājies, nolūkā sasniegt pasūtītāja mērķus. Līguma ietvaros tiks apmaksāti tikai tādi darbi, kuri sākotnēji bija ietverti Būvdarbu apjomu sarakstos, bet kuru apjoms ir palielinājies Līguma izpildes laikā (piemēram, tiek konstatētas nepilnības būvprojektā; atklātas tādas apakšzemes komunikācijas, kas nav atzīmētas topogrāfiskajos plānos, nepieciešama to aizsardzība, demontāža vai pārslēgšana; tiek atklāta inženierģeoloģijai neatbilstoša grunts, uz kuras nav iespējams sasniegt nepieciešamo nestspēju un nepieciešama tās papildus pastiprināšana u.tml.). Attiecībā uz papildu darbiem, kas sākotnēji Atklāta konkursā nebija paredzēti, tiks veikts jauns iepirkums, piemērojot PIL regulējumu.

18.5. Konstatējot Būvdarbu apjomu palielināšanas nepieciešamību, Izpildītājs sastāda apsekošanas aktu, pieaicinot Būvuzraugu un Pasūtītāja pilnvaroto pārstāvi, nepieciešamības gadījumā piesaistot citus speciālistus. Apsekošanas aktiem, ja iespējams, ir jāpievieno fotoattēli un aprēķini.

18.6. Samazinot vai palielinot Līguma tāmēs paredzētos Būvdarbu apjomus, Līdzēji sastāda Būvdarbu izmaiņu aktus, kuros norāda *Izslēgto* un *Ieslēgto Būvdarbu apjomus.* Būvdarbu izmaiņu aktus paraksta Pasūtītāja paraksttiesīga persona, Izpildītāja paraksttiesīga persona, Būvuzraugs, Autoruzraugs un pieaicinātie speciālisti (ja tie tika pieaicināti). Veicot izmaiņas Būvdarbu apjomos, Līdzēji paraksta papildus vienošanos par Līguma grozījumiem, pievienojot tai Būvdarbu izmaiņu aktus. Būvdarbu izmaiņu akti ir iesniedzami Pasūtītājam kopā ar Formu Nr. 2, kurā ir redzamas Darbu apjomu izmaiņas. Maksimālās pieļaujamās Līgumcenas izmaiņas ir līdz **15% (piecpadsmit procentiem)** apmērāno Līgumcenas, nepārsniedzot PIL noteikto iepirkuma veikšanas slieksni.

18.7. Ja Līguma izpildes laikā ir radušies apstākļi, kas neizbēgami aizkavē vai var aizkavēt Darbu izpildi, Līdzējiem nekavējoties rakstiski jāpaziņo par aizkavēšanās faktu, par tā iespējamo ilgumu un iemesliem. Pēc šāda paziņojuma saņemšanas, ir jānovērtē situācija un, ja nepieciešams, jāpagarina ar Līgumu uzņemto saistību izpildes termiņš. Šādā gadījumā pagarinājums ir jāakceptē abiem Līdzējiem, veicot grozījumus Līgumā.

18.8. Līdzējiem ir tiesības vienoties par Darba izpildes termiņa pagarinājumu, ja kāds no Līdzējiem pamatoti norādījis zemāk minētos Darba kavēšanās iemeslus, to argumentējot:

18.8.1. ja zemes darbu veikšanas laikā tiek atsegtas jaunas kultūrvēsturiskas vērtības, kā dēļ jāpārtrauc darbi;

18.8.2. ja Darba veikšanu ir kavējuši no ilggadējiem, statistiski vidējiem rādītājiem būtiski atšķirīgi nelabvēlīgi klimatiskie apstākļi;

18.8.3. ja iestājušies nepārvaramas varas apstākļi;

18.8.4. citi objektīvi iemesli.

18.9. Ja kādam no Līdzējiem Līguma 18.8. punktā minēto iemeslu dēļ nepieciešams Darba izpildes termiņa pagarinājums, tas par to ziņo rakstiski otrajam Līdzējam. Šāds paziņojums nosūtāms nekavējoties pēc tam, kad attiecīgais Līdzējs uzzinājis par esošiem vai vēl sagaidāmiem apstākļiem, kas izraisa Darba izpildes kavējumu. Ja šāds paziņojums netiek nosūtīts **2 (divu) darba dienu** laikā no brīža, kad ir iestājies Pasūtītāja nokavējums, tiesības pieprasīt termiņa pagarinājumu tiek zaudētas. Katram Līdzējam ir pienākums nekavējoties sniegt otram atbildi uz saņemto paziņojumu.

18.10. Izpildītājs nav tiesīgs veikt patvaļīgu Darbu apjomu vai materiālu, vai izcenojumu maiņu.

18.11. Būvprojekta paredzēto materiālus/ izstrādājumus/ iekārtas var aizstāt ar citiem risinājumiem pēc Pušu rakstiskas vienošanās, ja:

18.11.1. šāda nepieciešamība ir saistīta ar autoruzrauga pamatotu ierosinājumu;

18.11.2. Atklāta konkursa laikā apstiprināto materiālus/ izstrādājumus/ iekārtas vairs neražo;

18.11.3. citos objektīvi pamatotos gadījumos.

18.12. Pamatotās materiālu/ izstrādājumu / iekārtu aizstāšanas gadījumā, kā noteikts Līguma 18.11. apakšpunktā, tiek sastādīts akts ar aizstāšanas pamatojumu, ko paraksta Būvuzņēmējs, Autoruzraugs un attiecīgajā jomā sertificēts Būvuzraugs un apliecina Pasūtītājs.

18.13. Līdzējiem nekavējoties jāinformē vienam otrs, ja konstatē, ka:

18.13.1. starp Līguma dokumentos sniegtajiem datiem ir pretrunas;

18.13.2. Līguma dokumentos dotie dati atšķiras no reālajiem apstākļiem;

18.13.3. Līguma izpildei nozīmīgi apstākļi ir izmainījušies vai radušies jauni;

18.13.4. notikušas izmaiņas LR spēkā esošajos normatīvajos aktos.

**19. Līguma izbeigšana**

19.7. Pasūtītājs ir tiesīgs vienpusēji izbeigt šo Līgumu, paziņojot par to Izpildītājam rakstveidā **5(piecas) kalendārās dienas** iepriekš, ja:

19.7.1. Izpildītājs nepieņem Objektu un neuzsāk Darbu Līgumā noteiktajā termiņā. Līgums tomēr netiek izbeigts, ja Izpildītājs minēto **5 (piecu) darba dienu** laikā pierāda, ka nav vainojams pie Darbu neuzsākšanas noteiktajā termiņā;

19.7.2. pēc Pasūtītāja pieprasījuma neatkarīga būvtehniskā ekspertīze ir konstatējusi, ka Izpildītājs Darbus veic nekvalitatīvi vai neatbilstoši būvprojektam vai Latvijas Republikas būvnormatīviem, kas būtiski varētu ietekmēt Objekta tālāko ekspluatāciju;

19.7.3. Izpildītājs pārkāpj kādu no šī Līguma noteikumiem, un šāds pārkāpums, pēc Pasūtītāja viedokļa, var būtiski ietekmēt Izpildītāja spējas pildīt savas saistības saskaņā ar šo Līgumu un par to nav strīdu;

19.7.4. Izpildītājs pārtrauc Darbu izpildi Objektā uz **5 (piecām)** **darba dienām** vai tā izpilde nenotiek paredzēto Darbu apjomā, bet esošajā Darbu veikšanas projektā un Darbu izpildes kalendārajā grafikā šāds Darbu pārtraukums nav paredzēts un šo pārtraukumu nav apstiprinājis Pasūtītājs;

19.7.5. ir pasludināts Izpildītāja maksātnespējas process vai iestājas citi apstākļi, kas liedz vai liegs Izpildītājam turpināt Līguma izpildi saskaņā ar Līguma noteikumiem vai kas negatīvi ietekmē Pasūtītāja tiesības, kuras izriet no Līguma;

19.7.6. tiek veiktas piespiedu darbības no trešo personu puses uz spēkā stājušos tiesas spriedumu pamata, kā rezultātā tiek apķīlāta (aprakstīta) Izpildītāja manta, uzlikts liegums rīcībai ar banku kontiem, uzlikts liegums kustamām mantām un nekustamajam īpašumam valsts publiskajos reģistros;

19.7.7. Izpildītājs ir nokavējis Darbu izpildes termiņus vairāk nekā par **1 (vienu) mēnesi**;

19.7.8. Darbu izpilde neatbilst šim Līgumam, un šī neatbilstība nav vai nevar tikt novērsta Līgumā paredzētajā termiņā;

19.7.9. Izpildītājs Līguma noslēgšanas vai Līguma izpildes laikā sniedzis nepatiesas vai nepilnīgas ziņas vai apliecinājumus;

19.7.10. Izpildītājs Līguma noslēgšanas vai Līguma izpildes laikā veicis prettiesisku darbību;

19.7.11. ir zudis, zaudējis spēku, atcelts vai kļuvis nerealizējams Līguma izpildes nodrošinājums, un tas pēc Pasūtītāja pieprasījuma nav aizstāts ar citu līdzvērtīgu nodrošinājumu uz Pasūtītājam pieņemamiem noteikumiem;

19.7.12. Izpildītājs pārkāpj vai nepilda citu būtisku Līgumā paredzētu pienākumu;

19.7.13. Izpildītājs Pasūtītājam nodarījis zaudējumus;

19.7.14. Izpildītājs ir patvaļīgi pārtraucis Līguma izpildi, tai skaitā ja Izpildītājs nav sasniedzams juridiskajā adresē vai deklarētajā dzīvesvietas adresē;

19.7.15. citos Līgumā noteiktajos gadījumos;

19.7.16. ārvalstu finanšu instrumenta vadībā iesaistītā iestāde ir konstatējusi normatīvo aktu pārkāpumus Līguma noslēgšanas vai izpildes gaitā, un to dēļ tiek piemērota Līguma izmaksu korekcija **100% (viens simts procentu) apmērā**;

19.7.17. turpmāku Līguma izpildi padara neiespējamu nepārvarama vara;

19.8. Izpildītāja maiņa tiek uzskatīta par Līguma izbeigšanu ar visām no tā izrietošajām sekām.

19.9. Izpildītājs ir tiesīgs vienpusēji izbeigt Līgumu, paziņojot par to Pasūtītājam rakstveidā **20(divdesmit) darbdienas** iepriekš, ja Pasūtītājs ir nokavējis kādu Līgumā noteikto maksājumu termiņu ilgāk nekā **30 (trīsdesmit)** **dienas** un maksājumu nav veicis arī **10(desmit) darbdienu** laikā pēc Izpildītāja rakstveida brīdinājuma saņemšanas, pastāvot nosacījumam, ka Izpildītājs ir izpildījis visus priekšnoteikumus maksājuma saņemšanai.

19.10. Ja Pasūtītājs izmanto tiesības vienpusēji izbeigt Līgumu 19.7.2. – 19.7.17. apakšpunktos paredzētajos gadījumos, Izpildītājs atmaksā Pasūtītājam saņemto avansa maksājumu, saņemtos starpmaksājumus, ja tādi ir veikti.

19.11. Ja Pasūtītājs izmanto tiesības vienpusēji izbeigt Līgumu saskaņā ar Līguma 19.7.18. un 19.7.19. apakšpunktiem, Līdzēji sastāda atsevišķu aktu par faktiski izpildīto Darbu apjomu un to vērtību. Pasūtītājs pieņem Darbus tādā apjomā, kādā tie ir veikti, atbilst Līgumam un ir turpmāk izmantojami.

19.12. Līguma izbeigšanas gadījumā Izpildītājs nekavējoties vai arī noteiktajā datumā pārtrauc Darbus, veic visus pasākumus, lai Objekts tiktu atstāts drošā stāvoklī un atbilstoši normatīvo aktu prasībām, sakopj Objektu un nodod Pasūtītājam uz Darbiem attiecināmo dokumentāciju, nodrošina, lai Izpildītāja personāls un apakšuzņēmēji atstātu Objektu, kā arī veic citas darbības, par kurām Līdzēji ir vienojušies.

**20. Citi noteikumi**

20.1. Visi ar Līguma izpildi saistītie strīdi ir risināmi pārrunu ceļā, bet ja nav iespējams panākt vienošanos, tad Latvijas Republikas normatīvos aktos noteiktajā kārtībā tiesā pēc Objekta atrašanās vietas. Nekādi strīdi, prasības iesniegšana vai pretprasības celšana tiesā, kā arī tiesas procesa norise neatbrīvo Līdzējus no turpmākās šī Līguma saistību izpildes.

20.2. Parakstot šo Līgumu, Izpildītājs apliecina, ka viņš ir iepazinies ar tehnisko dokumentāciju, tajā skaitā ar tajā ietvertajiem tehniskajiem zīmējumiem, paskaidrojuma rakstiem, darbu apjomiem, pielietotajiem materiāliem un visām prasībām, un Izpildītājs tiem piekrīt.

20.3. Ja kāds no Līguma punktiem un apakšpunktiem neparedzētu apstākļu dēļ tiek atzīts par spēkā neesošu vai likumam neatbilstošu, tas neietekmē citu Līgumā pielīgto saistību izpildi, kuras netiek skartas sakarā ar šīm izmaiņām.

20.4. Ja atklājas pretruna starp Līguma tekstu un tā pielikumiem, tad Pasūtītājs ir tiesīgs noteikt prioritāro dokumentu.

20.5. Tās Līguma attiecības, kuras nav atrunātas šī Līguma tekstā, tiek regulētas saskaņā ar Latvijas Republikas normatīvajiem aktiem.

20.6. Par Līguma izpildei būtisko rekvizītu maiņu, kā arī par izmaiņām īpašnieku vai amatpersonu ar paraksta tiesībām sastāvā, Līdzēji informē viens otru **5 (piecu) darba dienu** laikā. Ja kāds no Līdzējiem neinformē otru Līdzēju par savu rekvizītu maiņu šajā Līgumā noteiktajā termiņā, tas uzņemas atbildību par visiem zaudējumiem, kas šajā sakarā varētu rasties otram Līdzējam.

20.7. Līgumā minētie pielikumi un ar šī Līguma izpildi saistītie pielikumi, tajā skaitā izmaiņas un papildinājumi, kas ir rakstiski noformēti pēc to parakstīšanas, kļūst par šī Līguma pielikumiem un ir šī Līguma neatņemamas sastāvdaļas.

20.8. Šis Līgums ir saistošs kā Līdzējiem, tā arī to tiesību un pienākumu pārņēmējiem. Nevienam no Līdzējiem nevar no Līguma izrietošās saistības, tiesības vai pienākumus pilnā apjomā vai daļēji nodot vai pieņemt bez otra Līdzēja rakstiskas piekrišanas. Ja kāds no Līdzējiem kļūst par bankrota, maksātnespējas vai citu līdzvērtīgu notikumu subjektu, kas ietekmē otra Līdzēja intereses, otram Līdzējam ir tiesības paziņot par Līguma izbeigšanu pirms termiņa un pieprasīt tai samaksāt pienākošās summas.

20.9. Šī Līguma labojumi vai papildinājumi ir spēkā, kad tie ir noformēti rakstiski un abi Līdzēji tos ir parakstījuši.

20.10. Līgums ir noslēgts un stājas spēkā ar dienu, kad to ir parakstījuši abi Līdzēji un tā darbības termiņš izbeidzas ar Līgumā noteikto Līdzēju saistību izpildi, ja vien Līgums netiek pārtraukts vai izbeigts saskaņā ar Līguma noteikumiem.

20.11. Atbildīgā kontaktpersona par Līguma izpildi no Pasūtītāja puses ir Inženierkomunikāciju speciālists – Arturs Isakovičs, tālrunis 65707497, e-pasts: [arturs.isakovics@ludza.lv](mailto:arturs.isakovics@ludza.lv).

20.12. Atbildīgā kontaktpersona par Līguma izpildi no Izpildītāja puses ir valdes priekšsēdētājs Edgars Naglis , 64623581, [ct@celiuntilti.lv](mailto:ct@celiuntilti.lv) .

20.13. Līgums sagatavots latviešu valodā **3 (trīs) eksemplāros** uz <*lapu skaits skaitļos un vārdiem*> lapām katrs. Visiem Līguma eksemplāriem ir vienāds juridisks spēks. Viens Līguma eksemplārs tiek nodots Izpildītājam, divi – Pasūtītājam.

20.14. Līgumam tiek pievienoti zemāk uzskaitītie dokumenti, kas ir Līguma pielikumi un neatņemama sastāvdaļa:

20.14.1. 1. pielikums *Būvdarbu tāmes*

**21. Pušu rekvizīti un paraksti**

|  |  |
| --- | --- |
| **PASŪTĪTĀJS**  **Ludzas novada pašvaldība**  Reģ. Nr. 90000017453  Faktiska adrese: Raiņa iela 16, Ludza,  Ludzas novads, LV-5701  Banka: Valsts kase  Konta Nr.: LV80TREL9800780680110  SWIFT kods: TRELLV22 | **IZPILDĪTĀJS**  **SIA „CELI UN TILTI”**  Reģ. Nr. 42403006225  Meža iela 1, Rēzekne, LV-4601  Banka: AS „Luminor Bank”  Konta Nr. LV92NDEA0000081024063  SWIFT kods: NDEALV2X |
| *\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*  Izpilddirektors (\*paraksts) S. Jakovļevs | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Valdes priekšsēdētājs (\*paraksts) E. Naglis |